Az állampolgári jogok országgyűlési biztosának
Jelentése
az OBH 1399/2006. sz. ügyben

Előadó: dr. Sipos Beáta

Az eljárás megindulása
A Fejér Megyei Rehabilitációs Intézet kihelyezett részlegének (Székesfehérvár, Erzsébet út 28.) lakói fordultak panasszal az országgyűlési biztoshoz. A beadványukban sérelmezték, hogy az intézményvezetőtől arról értesültek, hogy a fenntartó döntése miatt, rövid időn belül vissza kell költözniük a tekerespusztai intézménybe. A lakók leírták, hogy 14 éve laknak a székesfehérvári részlegen, ahol többen élettársi, házastársi viszonyban külön kaptak elhelyezést, a munkahelyük könnyen elérhető, rendszeresen bejárnak a városba, és intézik a vásárlásaikat stb., összességében megszokták az önálló életvitelt. A tekerespusztai székhelyen viszont nincs lehetőség a házastársak, élettársak külön elhelyezésére, az ellátottak által vásárolt berendezési tárgyak átvitelére és a legközelebbi település is 7 km-re van. 
Figyelemmel arra, hogy a beadvány alapján alkotmányos jogokkal összefüggő visszásság közvetlen veszélyének előidézése gyanúja merült fel, az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (1) bekezdésében foglalt felhatalmazás alapján vizsgálatot indítottam.
Ezzel egyidejűleg - az Obtv. 18. § (3) bekezdése alapján - felkértem a Fejér Megyei Közigazgatási Hivatal Szociális és Gyámhivatala (a továbbiakban: Szociális és Gyámhivatal) vezetőjét a panasz helyszíni vizsgálatára.

Az érintett alkotmányos jogok
A Magyar Köztársaság Alkotmánya
2. § (1) A Magyar Köztársaság független, demokratikus jogállam.
13. § (1) A Magyar Köztársaság biztosítja a tulajdonhoz való jogot.
18. § A Magyar Köztársaság elismeri és érvényesíti mindenki jogát az egészséges környezethez.
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
70/E. § (1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak. (2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg.

Az ügy jogszabályi háttere
1993. évi III. törvény a szociális igazgatásról és szociális ellátásokról (Szt.)
1/2000. (I. 7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről (R.)
188/1999. (XII. 16.) Korm. rndelet a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről.

A vizsgálat megállapításai
A Szociális és Gyámhivatal munkatársai a megkeresésünkre 2006. február 6-án helyszíni szemlét tartottak a Fejér Megyei Rehabilitációs Intézetben (Polgárdi-Tekerespuszta), valamint annak székesfehérvári részlegén (Székesfehérvár, Erzsébet u. 28.).
A Fejér Megyei Közigazgatási Hivatal 2003. november 13-án kelt 03/143-6/2003. számú határozatával adott ki működési engedélyt a Fejér Megyei Rehabilitációs Intézet (Polgárdi-Tekerespuszta) részére, a tárgyi és személyi feltételek hiányosságai miatt határozott időre, 2008. december 31-ig. Az engedélyezett férőhelyek száma a fogyatékos személyek rehabilitációs intézetében 240 fő, a fogyatékos személyek lakóotthonában pedig 10 fő.
A helyszíni szemle ideje alatt ebben az intézményben 202, a lakóotthonban 10 személyt láttak el. A kapott tájékoztatás szerint várólista nincs, 2002 óta folyamatosan csökken az ellátotti létszám, melynek következtében az intézet 38 szabad férőhellyel rendelkezik. A csökkenés okaiként a következőket jelölték meg:
„1. A lakók kb. 70 %-ának indokolt a rehabilitációs célú intézményi elhelyezése. A lakók kb. 28 %-a azonban ápoló-gondozó otthoni ellátást is igényelne, egészségi állapotára vagy korára tekintettel. A lakók 2 %-ának áthelyezését az orvosi bizottság – a felülvizsgálatokat követően – indokoltnak tartja. Jelenleg 4 lakó vár arra, hogy a bicskei Fogyatékos és Pszichiátriai Intézetben kapjon elhelyezést.
2. Az ország népességét érintő demográfiai hullám e téren is jelentkezik.
3. Az oktatási törvény módosítása következtében az iskolarendszerű oktatásban tovább maradnak (24 év) a gyermekek/fiatalok, így az állami gondoskodásban lévő fiatalok a rehabilitációs intézményi ellátásba később jelentkeznek.
4. Az intézményvezető elmondása szerint olyan tendencia figyelhető meg, mely szerint a családok felvállalják az otthoni együttélés nappali ellátás igénybevételét.”
A helyszíni vizsgálat megállapította ezen felül, hogy a tárgyi feltételek továbbra sem megfelelőek, a bútorok, berendezési tárgyak pedig nem felelnek meg a lakók életkori sajátosságainak, azok részben felújításra, részben cserére szorulnak. Egy ellátottra az előírt 6 m² biztosított. Mivel az intézményben 4 ágyas lakószobákat alakítottak ki, így a házaspárok, élettársak külön elhelyezésére jelenleg valóban nincs mód, és a saját bútorzat elhelyezése sem biztosított.
A Fejér Megyei Közigazgatási Hivatal 2003. november 13-án kelt 03/134-7/2003. számú határozatával adott ki határozott időre szóló működési engedélyt az intézmény Székesfehérvár, Erzsébet u. 28. szám alatti telephelyén 50 fő ellátására.
A hivatal által végzett éves ellenőrzések alkalmával megállapították, hogy a fürdőszobák és mellékhelyiségek felújításra, vagy bizonyos esetekben teljes cserére szorulnak. A telephelyen található intézmény szintén lelakott állapotban van (szükséges és indokolt lenne a nyílászárók, a radiátorok cseréje). Az udvaron lévő közlekedők balesetveszélyes állapotban vannak.
A mindkét helyszínen tapasztalt tárgyi feltételek hiányosságai visszásságot okoznak az ellátottak lehető legmagasabb szintű testi és lelki egészséghez, az emberi méltósághoz, a szociális biztonsághoz való alkotmányos jogával összefüggésben.
A helyszíni ellenőrzés igazolta, hogy a lakók többségét (a jelenlegi 43 főből 34 fő) a Fővárosi Főkefe Ipari Kft. foglalkoztatja. A lakók saját munkabérükből vásárolták meg a szobáik berendezési tárgyait, és a bútoraikat. Többen közülük elektronikai eszközökkel (televízió, videó, CD-lejátszó) és számos háztartási eszközzel (pl.: mosógép, centrifuga) is rendelkeznek. A lakók ezen felül saját ruhaneműiket használják.
A helyszíni vizsgálatot végzők is kiemelték, hogy az intézmény telephelye közel van a város központjához, így számos olyan tevékenységet (pl.: postahivatalban történő eligazodás, nagyobb áruházakban végzett vásárlások, az érdekeik önálló képviselete a hatóságoknál, hivatalokban) megtanultak a lakók, amelyeket a Polgárdi-Tekerespusztára történő visszahelyezés után nem tudnak hasznosítani. Ezen felül természetes kérdésként merül fel az is, hogy a Fővárosi Főkefe Ipari Kft. a további foglalkoztatást biztosítja-e a dolgozók megváltozott körülményeire tekintettel.
Az ellenőrzést végző hatóság álláspontja szerint a székesfehérvári telephelyen gondozott fogyatékos személyek kedvezőtlenebb helyzetbe kerülnének, ha Polgárdi-Tekerespusztára helyeznék át őket. A székhelyen lévő intézmény ugyanis jelenleg nem tudja biztosítani a házaspárok, élettársak együttes elhelyezését, az áthelyezett személyek foglalkoztatása sem lenne egyértelműen megoldva, ezen túl a gondozottak az évek alatt megvásárolt személyes tárgyaikat sem tudnák teljes egészében elhelyezni. A hivatalvezető kiemelte továbbá, hogy a Székesfehérváron élő gondozottak a városi környezethez szocializálódtak, így hátrányosan érinti őket a várostól való viszonylag nagy távolság, és a közlekedési nehézségek.
Mindezek tükrében a Szociális és Gyámhivatal szakmai szempontból nem támogatta a Fejér Megyei Rehabilitációs Intézmény székesfehérvári részlegének megszüntetését, mely véleményről a Fejér Megyei Közgyűlés Elnökét 2006. január 30-án tájékoztatták.
A Közgyűlés Elnöke ezt követően személyesen vizsgálatot folytatott a székesfehérvári telephelyen, megállapítva, hogy a részleg Tekerespusztára történő kiköltöztetése szakmai visszalépést jelentene, ezért a költségvetési szempontból tervezett racionalizálási intézkedés lekerült a Fejér Megyei Közgyűlés 2006. februári napirendjéről.
A Szociális és Gyámhivatal vezetője mindezeken túl tájékoztatott arról is, hogy folyamatosan kapcsolatot tartanak a fenntartóval, figyelemmel kísérve a székesfehérvári részlegen gondozottak elhelyezését.
Jelen ügy kapcsán fontosnak tartom kiemelni, hogy a személyes gondoskodást nyújtó intézmények kötelessége biztosítani az emberhez méltó körülményeket, amelyhez hozzátartozik a magánélet lehetősége is. Az 1/2000. (I. 7.) SzCsM rendelet 42. § (2) bekezdése kimondja, hogy házaspárok (élettársak) elhelyezésére külön lakószobát kell biztosítani. Tekintve, hogy a polgárdi-tekereszpusztai intézményben a társak együttes elhelyezését nem tudják megoldani, a fenntartó a költöztetéssel az emberi méltósághoz való alkotmányos jog sérelmének a közvetlen veszélyét idézhette volna elő. 
A hivatkozott jogszabály a rehabilitációs intézmények vonatkozásában a következőket írja elő:
„68. § (3) A rehabilitációs intézmény feladata az intézményi ellátást igénybe vevő önálló életvezetési képességeinek kialakítása, illetve helyreállítása, fejlesztése, továbbá a társadalomba történő be-, illetve visszailleszkedésének támogatása és az utógondozás megszervezése.
(4) A rehabilitációs intézményt úgy kell kialakítani, hogy a képzés és foglalkoztatás céljára szolgáló helyiségek alapterülete legalább kétszerese legyen az ellátást igénybe vevő személyek elhelyezésére szolgáló lakóterület előírt alapterületének.
70. § (1) A rehabilitációs intézmény a komplex rehabilitációs tevékenység részeként az ellátást igénybe vevők életkora, mentális állapota és egészségi állapota szerint, a személyre szabott rehabilitációs programnak megfelelően
a) iskolarendszerű, iskolarendszeren kívüli vagy tanfolyami oktatást, képzést nyújt, valamint szervezi az ezekhez történő hozzájutást, különös tekintettel az integrált oktatás lehetőségének biztosítását,
b) tematikus foglalkozásokat, szocioterápiás eljárásokat, szocializációs programokat szervez,
c) munkavégzési célú foglalkoztatást, képzést vagy képességfejlesztést nyújt,
d) szabadidős, kulturális és közösségi programokat biztosít, illetve szervez,
e) folyamatosan biztosítja az egyénre koncentráló szociális, pszichés és mentális segítséget.”
A bentlakásos intézmény feladatkörében gondoskodik az ellátást igénybe vevő mentálhigiénés ellátásáról. Ennek keretében biztosítja többek között az ellátottak családi és társadalmi kapcsolatai fenntartásának feltételeit. A bentlakásos intézménynek mindent meg kell tennie az ellátást igénybe vevő testi-lelki aktivitása fenntartásának, megőrzésének érdekében.
A rendelkezésemre álló iratokból megállapítható, hogy a székesfehérvári részlegen az ismertetett jogszabályi előírások megvalósulnak, így az ellátást igénybe vevők társadalomba történő beilleszkedését, önálló életvezetését megfelelően támogatják és a lehetséges eszközökkel segítik. Az évek óta megszokott és bevált városi környezetből való kiemelés nem szolgálná az ellátottak rehabilitációját, sőt számos hátrányt hordozna magában, s visszalépést jelentene az eddig elért eredményekhez képest, mely az ellátottak lehető legmagasabb szintű testi és lelki egészséghez fűződő, valamint a szociális biztonsághoz való joga közvetlen veszélyét is előidézhetné. 
Tekintettel arra, hogy a Szociális és Gyámhivatal jelzése alapján a fenntartó a székesfehérvári telephelyen élő ellátottak Polgárdi-Tekerespusztára történő áthelyezésére vonatkozó álláspontját felülvizsgálta, a panaszosok fentebb említett alkotmányos jogai sérelmének a közvetlen veszélye elhárult.

Ajánlás
A feltárt tárgyi hiányosságokra figyelemmel azonban - az Obtv. 20. § (1) bekezdés alapján - felkérem a Fejér Megyei Közgyűlés Elnökét, hogy 
- intézkedjen a telephelyen található épület állagának javításáról, a vizesblokkok kifogásolt állapotának mielőbbi megszüntetéséről,
- gondoskodjon az udvaron lévő közlekedők balesetveszélyességének elhárításáról a biztonságos használat megteremtése érdekében,
- tegyen lépéseket arra, hogy a lakószobák bútorzata és berendezési, felszerelési tárgyai feleljenek meg az életvitelhez szükséges körülményeknek, valamint az ellátottak életkori sajátosságainak, egészségi és mozgásállapotának.
Egyúttal kérem a Fejér Megyei Közigazgatási Hivatal Szociális és Gyámhivatalának vezetőjét, hogy továbbra is kísérje fokozott figyelemmel a székesfehérvári részlegen élő gondozottak helyzetét, valamint az elhelyezésükre vonatkozó rendelkezéseket, és tájékoztasson az ügy fejleményeiről.

Budapest, 2006. március 10.

Lenkovics Barnabás sk.